કોમ્પ્યુટર કહ્યા પ્રમાણે કામ કરે છે. એના પોતાનામાં કોઈ અક્કલ હોતી નથી, એ ચિઠ્ઠીનું ચાકર છે. ઈલેક્ટ્રોનિક્સ કે કોમ્પ્યુટર એન્જીનિયર એને ડીઝાઈન કરે છે. સોફ્ટવેર પ્રોગ્રામર એમાં પ્રોગ્રામ નાખે છે. અને ટેકનીશિયન આવીને તમારા ઘરમાં એ લગાડી જાય છે. પછી સ્વીચ ચાલુ કરો એટલે એ કામ શરુ કરે છે. તમે એનાથી કાગળ ટાઈપ કરી શકો, પણ કાગળમાં શું લખવું એ તમારે જાતે વિચારવું પડે છે. એ સરવાળા, બાદબાકી, ગુણાકાર પણ કરી શકે છે, પણ આંકડા તમારે પોતે નાખવા પડે છે. એ તમારી કંપનીનું સરસ પ્રેઝન્ટેશન પણ બનાવી આપે છે, પણ એ માટે કંપનીએ નાની મોટી કંઇક ધાડ મારી હોવી જરૂરી છે. કોમ્પ્યુટર ગીત પણ વગાડી શકે છે, પણ તમારે ‘પાઈરેટેડ’ સીડી લાવી કોમ્પ્યુટરમાં નાખવી પડે છે. ટૂંકમાં પચીસ ત્રીસ હાજર ખર્ચીને લાવેલા કોમ્પ્યુટરને તમે કોઈ કામ બતાવો એ પહેલા કોમ્પ્યુટર તમને કામ બતાવે છે !